Ανδρέας Βαζαίος

Ο **Ανδρέας Βαζαίος** (9 Μαΐου 1994, Αθήνα) είναι Έλληνας κολυμβητής, ο οποίος έχει υπάρξει πρωταθλητής Ευρώπης και χρυσός Μεσογειονίκης, και έχει συμμετάσχει 4 φορές σε Ολυμπιακούς Αγώνες. 

## Αθλητική σταδιοδρομία
Ο Ανδρέας Βαζαίος κατέκτησε το χάλκινο μετάλλιο στα 200 μ. μικτής ατομικής στο Ευρωπαϊκό Πρωτάθλημα Κολύμβησης Εφήβων, στο Βελιγράδι τον Ιούλιο του 2011. Στη συνέχεια, τον Αύγουστο του 2011, κατέκτησε 2 αργυρά μετάλλια στο Παγκόσμιο Πρωτάθλημα Κολύμβησης Εφήβων, στη Λίμα, στα 200 μ. μικτής ατομικής και στα 200 μ. πεταλούδα. Τον Ιούλιο του 2012, στο Ευρωπαϊκό Πρωτάθλημα Κολύμβησης Εφήβων στην Αμβέρσα, κατέκτησε το χρυσό μετάλλιο στα 100 μ. πεταλούδα και το αργυρό μετάλλιο στα 200 μ. μικτής ατομικής.

Προκρίθηκε για πρώτη φορά στους Θερινούς Ολυμπιακούς Αγώνες του 2012, στο Λονδίνο, όπου συμμετείχε σε αγώνισμα των 200μ. μικτής ατομικής κολύμβησης (medley) ανδρών και αποκλείστηκε μετά τις προκριματικές σειρές, καταλαμβάνοντας την 26η θέση.

Στους Μεσογειακούς Αγώνες της Μερσίνης το 2013, ο Βαζαίος κατέκτησε το χάλκινο μετάλλιο στα 200 μ. μικτής ατομικής κολύμβησης, ενώ ήταν μέλος και της εθνικής ομάδας που κατέκτησε το αργυρό μετάλλιο στα 4x100 μ. μικτής σκυταλοδρομίας.

Τον Δεκέμβριο του 2015, στο Ευρωπαϊκό Πρωτάθλημα Κολύμβησης 25ρας πισίνας, στην Νετάνια, ο Βαζαίος κατέκτησε το χάλκινο μετάλλιο στα 100 μ. μικτής ατομικής κολύμβησης, καταρρίπτοντας το πανελλήνιο ρεκόρ. 

Τον Μάιο του 2016, στο Ευρωπαϊκό Πρωτάθλημα Υγρού Στίβου στο Λονδίνο, κατέκτησε το χρυσό μετάλλιο στα 200 μ. μικτής ατομικής κολύμβησης, κάνοντας παράλληλα πανελλήνιο ρεκόρ.  

Πήρε για δεύτερη συνεχόμενη φορά την ολυμπιακή πρόκριση για τους Θερινούς Ολυμπιακούς Αγώνες του 2016, όπου αγωνίστηκε στα 200μ. ατομικό μικτής κολύμβησης ανδρών. Τερμάτισε 9ος στις προκριματικές σειρές με χρόνο 1: 59.33. Προκρίθηκε στους ημιτελικούς, όπου τερμάτισε 11ος με χρόνο 1: 59.54 και δεν προκρίθηκε στον τελικό. Ήταν μέλος της ανδρικής ομάδας 4 x100 μικτής σκυταλοδρομίας, η οποία κατέλαβε την 15η θέση στις σειρές και δεν πέρασε στον τελικό.

Τον Δεκέμβριο του 2017, στο Ευρωπαϊκό Πρωτάθλημα Κολύμβησης 25ρας πισίνας στην Κοπεγχάγη, κατέκτησε δύο αργυρά μετάλλια στα 200 μ. μικτής ατομικής κολύμβησης και στα 200 μ. πεταλούδα.

Στους Μεσογειακούς Αγώνες του 2018 στην Ταρραγόνα, ο Βαζαίος κατέκτησε το χρυσό μετάλλιο στα 200 μ. μικτής ατομικής κολύμβησης. Ήταν επίσης μέλος της εθνικής ομάδας σκυταλοδρομίας 4x100 ελεύθερο που κατέκτησε το αργυρό μετάλλιο. Περαιτέρω, κατέκτησε και το χάλκινο μετάλλιο στα 200 μ. πεταλούδα. 

Τον Δεκέμβριο του 2019, στο Ευρωπαϊκό Πρωτάθλημα Κολύμβησης σε πισίνα 25 μέτρων στην Γλασκώβη, ο Ανδρέας Βαζαίος κατέκτησε τρία μετάλλια. Αρχικά στέφθηκε πρωταθλητής Ευρώπης, κατακτώντας το χρυσό στα 200 μ. μικτής ατομικής, καικαταρρίπτοντας παράλληλα το πανευρωπαϊκό ρεκόρ. Στη συνέχεια, πήρε το χάλκινο μετάλλιο στα 100 μ. μικτής ατομικής. Και λίγα λεπτά αργότερα κατέκτησε το χρυσό μετάλλιο και στα 200 μ. πεταλούδα.  

Ο Βαζαίος έπιασε για τρίτη φορά ολυμπιακό όριο πρόκρισης, πλέον για τους Ολυμπιακούς Αγώνες του Τόκιο, οι οποίοι λόγω της πανδημίας διεξήχθησαν τελικά το 2021. Συμμετείχε στα 200 μ. μικτής ατομικής και στις σκυταλοδρομίες 4x100 μ. ελεύθερο και 4x100 μ μικτής, χωρίς ιδιαίτερες διακρίσεις.

Τον Νοέμβριο του 2021, στο Ευρωπαϊκό Πρωτάθλημα Κολύμβησης 25ρας πισίνας στο Καζάν, ο Ανδρέας Βαζαίος διατήρησε τα σκήπτρα του πρωταθλητή Ευρώπης στα 200 μ. μικτής ατομικής, ενώ κατέκτησε και το αργυρό μετάλλιο στα 100 μ. μικτής ατομικής.

Στους Μεσογειακούς Αγώνες του 2022 στο Οράν, ο Βαζαίος κατέκτησε το χρυσό μετάλλιο στα 200 μ. μικτής ατομικής, και το ασημένιο μετάλλιο στα 200 μ. πεταλούδα. Περαιτέρω, με τις εθνικές ομάδες σκυταλοδρομιών κατέκτησε το χρυσό μετάλλιο στα 4x200 μ. ελεύθερο, και το ασημένιο μετάλλιο στα 4x100 μ. ελεύθερο. 

Τον Δεκέμβριο του 2023, στο Ευρωπαϊκό Πρωτάθλημα Κολύμβησης σε πισίνα 25 μέτρων, που διεξήχθη στο Οτοπένι της Ρουμανίας, ο Ανδρέας Βαζαίος συμμετείχε στην εθνική ομάδα σκυταλοδρομίας 4x50 μ. ελεύθερο ανδρών, η οποία έγραψε ιστορία κατακτώντας χάλκινο μετάλλιο, το πρώτο μετάλλιο της Ελλάδας σε σκυταλοδρομία στη διοργάνωση.  Στη συνέχεια, ο Βαζαίος κατέκτησε και το χάλκινο στα 100 μ. μικτής ατομικής, το δέκατό του μετάλλιο στην ιστορία της διοργάνωσης.

Την 4η συμμετοχή του σε Ολυμπιακούς Αγώνες την έκανε στο Παρίσι το 2024, όπου ήταν μέλος της ελληνικής σκυταλοδρομίας 4x200 ελεύθερο ανδρών που κατέλαβε την 11η θέση.

## Παραπομπές


Κατηγορία:Έλληνες αθλητές της κολύμβησης
Κατηγορία:Κολυμβητές στους Θερινούς Ολυμπιακούς Αγώνες 2012
Κατηγορία:Έλληνες κολυμβητές στους Θερινούς Ολυμπιακούς Αγώνες
Κατηγορία:Αθλητές στους Μεσογειακούς Αγώνες 2013
Κατηγορία:Έλληνες Μεσογειονίκες
Κατηγορία:Κολυμβητές στους Θερινούς Ολυμπιακούς Αγώνες 2016
Κατηγορία:Κολυμβητές στους Θερινούς Ολυμπιακούς Αγώνες 2020
Κατηγορία:Κολυμβητές στους Θερινούς Ολυμπιακούς Αγώνες 2024